Amerikaanse soldate nié hier om ministers te beskermŉ Vliegtuig van die Amerikaanse lugmag het in Bloemfontein geland. (Foto: Facebook) In teenstelling met bewerings wat op sosiale media gemaak word, is die Amerikaanse weermag nié in Suid-Afrika om sekere staatsamptenare en ministers te beskerm nie, het die regering Donderdag wal gegooi. “Dit is die belaglikste stelling en word verwerp met die minagting wat dit verdien.” Só sê die Suid-Afrikaanse Nasionale Weermag (SANW) nadat daar op 6 Julie ŉ plasing op Twitter gemaak is wat beweer dat talle Amerikaanse militêre personeel in Suid-Afrika geland het om regeringsamptenare te beskerm. Foto’s van ŉ vliegtuig van die Amerikaanse lugmag wat in Bloemfontein geland het, het sosialemediagebruikers laat bespiegel oor die rede hiervoor. Maroela Media het vroeër berig dat lede van die Amerikaanse weermag vandeesmaand by lede van die SANW in KwaZulu-Natal gaan aansluit vir ŉ gesamentlike, multinasionale vredesondersteuning- en humanitêre noodlenigingsoperasie. ŉ Amptelike verklaring hieroor kon egter steeds nie die gerugte stuit nie en brig.genl. Andries Mahapa, woordvoerder van SANW, het Donderdag gerugte om die landing van die vliegtuig finaal nek omgedraai. “Die Amerikaanse weermag se suidelike Europese taakmag is in Suid-Afrika om ŉ gesamentlike multinasionale vredeondersteuningsoperasie en humanitêre noodlenigingsoefening met die SANW uit te voer. Dit word onder die operasionele kodenaam Exercise SHARED ACCORD 2022 gedoen – ŉ bekende oefening tussen die twee weermagte,” sê hy. “Die SANW wil alle Suid-Afrikaners verseker dat die multinasionale oefening niks te doen het met die beskerming van enige staatsamptenaar in die land nie, maar eerder vir gesamentlike opleiding.” Mahapa het bygevoeg dat die betrokke sosialemediaplasings fopnuus is “wat poog om verkeerde inligting te versprei”. Die doel van die Exercise SHARED ACCORD 2022 is om samewerking tussen die twee weermagte te verbeter ten einde bedreigings op see en in hawens te kan bekamp, asook lugondersteuningsoperasies uit te voer vir bedreigings aan land. Dit beoog ook om mediese bystand en humanitêre verligting aan SA se eie magte en die plaaslike bevolking te verbeter. Hierdie oefening het al op 5 Julie afgeskop en sal na verwagting tot 27 Julie voortduur. Dit vind in en om Richardsbaai in KwaZulu-Natal plaas.